REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/90-19

22. april 2019. godine

B e o g r a d

ZAPISNIK

40. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 18. APRILA 2019. GODINE

 Sednica je počela u 9 časova.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Jelena Mijatović, Zoran Bojanić, Snežana R. Petrović, Ana Čarapić i Vladimir Marinković.

 Sednici nisu prisustvovali članovi Odbora: Novica Tončev, Tomislav Ljubenović, Branislav Mihajlović, Dejan Nikolić, Ivan Kostić, Gorica Gajić, Vojislav Vujić i Zdravko Stanković, niti njihovi zamenici.

 Sednici su, na poziv predsednika, prisustvovali Dušan Vučković, pomoćnik ministra privrede, Miladin Maglov, registrator Registra privrednih subjekata u Agenciji za privredne registre i Gordana Savić, šef Odseka u Ministarstvu privrede.

 Na predlog predsednika, Odbor je jednoglasno utvrdio sledeći

D n e v n i r e d

1. Predlog zakona o izmenama i dopunama Zakona o o postupku registracije u Agenciji za privredne registre, u načelu.

 Pre razmatranja tačaka utvrđenog dnevnog reda, Odbor je jednoglasno usvojio zapisnike sa 35, 36, 37, 38. i 39. sednice Odbora.

Prva tačka dnevnog reda – P**redlog zakona o izmenama i dopunama Zakona o postupku registracije u Agenciji za privredne registre, u načelu**

 Odbor je razmotrio Predlog zakona o izmenama i dopunama Zakona o postupku registracije u Agenciji za privredne registre u načelu i podneo Izveštaj Narodnoj skupštini.

 U uvodnim napomenama Dušan Vučković, pomoćnik ministra privrede, istakao je da je cilj koji se želeo postići izmenama i dopunama Zakona o postupku registracije u Agenciji za privredne registre je usaglašavanje sa izmenama i dopunama Zakona o privrednim društvima koji su doneti u junu i decembru 2018. godine. Drugi cilj je obaveza Ministarstava da se izvrši usaglašavanje, odnosno usklađivanje sa odredbama Zakona o opštem upravnom postupku. Ministarstvo privrede ima obavezu da poštuje mere iz akcionog plana, odnosno programa za unapređenje pozicije Republike Srbije na Doing business-listi Svetske banke o uslovima poslovanja za period 2019-2020. godine. Izvršena su osnovna usklađivanja, odnosno usaglašavanja odredaba zakona radi sprovođenja mere stvaranja zakonskih pretpostavki za uvođenje on-line sistema za registraciju, pretragu i druge promene podataka koje se tiču, pre svega, kolaterala, odnosno sredstava obezbeđenja po Zakonu o založnom pravu na pokretnim. Zbog toga se i uvode određene izmene u Zakonu o postupku registracije privrednih subjekata, kako bi se elektronskim putem mogla vrštiti registracija svih sredstava obezbeđenja. Takođe, kao i prilikom svake izmene zakona, vrše se određena popunjavanja pravnih praznina uočenih u praksi, odnosno primeni Zakona i otklanjanje nedoslednosti koje su bile ili u samom tekstu Zakona ili zbog nerazumevanja određenih odredaba Zakona, tako da se u tom smislu vrši preciziranje i jezičko usaglašavanje važećih odredaba.

 Najvažnije predložene izmene i dopune Zakona tiču se, pre svega, proširenja kruga lica ovlašćenih za podnošenje registacione prijave. Do sada u Zakonu nije bilo razrađeno koje je to lice koje može da podnese prijavu i najčešće se svodilo na zakonskog zastupnika. Međutim, u praksi je uočeno da postoje određeni problemi, bilo zbog toga što zakonski zastupnik neće da podnese prijavu ili zbog određenih odnosa u društvu, tako je bilo potrebno razraditi i precizirati koja sve lica mogu biti podnosioci prijave. To može biti lice određeno za zastupanje pravnog lica, ne samo privrednog društva, nego i drugih pravnih lica, kao što su udruženja, zadužbine, fondacije itd. Nije retka pojava da se posebnim zakonom određuje lice koje je ovlašćeno da podnese prijavu za registraciju, pa se posebnim zakonima često i uređuje registar za određenu kategoriju pravnih lica, kao što su udruženja, fondacije i tome slično. Kada je u pitanju osnivanje privrednog društva postoji dilema ko može da podnese prijavu. Često se dešava da se osnivačkim aktom direktor, odnosno zakonski zastupnik društva ne odredi odmah, nego tek nakon registracije, kada skupština ili nadzorni odbor bira, odnosno imenuje direktora. Iz tog razloga je propisano da u postupku osnivanja privrednog društva, osnivač može da podnese prijavu za registraciju osnivanja. Kod društava sa ograničenom odgovornošću, koja su društva kapitala, sa elemenatima društva lica gde se ljudi dogovaraju, odnosno okupljaju radi osnivanja društva sa ograničenom odgovornošću, pre svega, polazeći od odnosa interesa, ali i poverenja koje imaju između sebe, često u toku posla i obavljanja delatnosti dolazi do određenih nesporazuma i sukoba. Pošto je prenos udela slobodan, odnosno osnivači ili članovi društva mogu da zaključuju ugovore o prenosu udela, dešavao se u praksi problem što je samo zakonski zastupnik ili direktor društva mogao da podnese prijavu, a on iz određenih ili nekih njemu poznatih razloga nije hteo to da uradi, dolazilo je do blokade upisa vlasnika udela u Registru. Zbog toga je uvedeno da i prenosilac, odnosno sticalac udela, u tim situacijama, može da podnese prijavu za promenu strukture vlasništva privrednog društva. Kada je u pitanju ostavka lica ovlašćenog za zastupanja, u slučaju ostavke, prijavu može da podnese lice koje je podnelo ostavku, uz dostavljanje određene dokumentacije za registraciju odnosno brisanje zastupnika iz Registra. Kada je u pitanju elektronska prijava, propisan je način validacije kvalifikovanog elektronskog potpisa na registracionoj prijavi i na elektronskom dokumentu. Praktično je na taj način omogućeno, odnosno uvedena su tačna pravila kako se vrši ispitivanje punovažnosti tog potpisa na prijavi od strane registratora, a kako na elektrnoskom dokumentu i da se momenat prijema, odnosno vreme prijema u Registru vrši na osnovu kvalifikovanog vremenskog žiga.

 Zakon o opštem upravnom postupku, u izuzetnim situacijama, dozvoljava da se poseban upravni postupak može urediti posebnim zakonom. Zbog načela na kojima se zasniva registracija i vremenskog roka u kome se moraju izvršiti promene, ovim zakonom uređuje se poseban upravni postupak kada je u pitanju podnošenje prijave od strane podnosioca prijave, odnosno postupanja Registratora po prijavi. U drugom delu, kada Registrator postupa po službenoj dužnosti u određenim situacijama koje su propisane zakonom ili posebnim zakonom, subsidijarno se primenjuje ZOUP. Ukinut je jedan element iz prošlog vremena, a to je da se neke odluke donose u formi zaključka. Odluke se donose samo u formi rešenja, što je u skladu sa Zakonom o opštem upravnom postupku. Uvedeno je odstupanje koje je bilo nužno da se kod postupanja Registratora u ponovljenom postupku ili kod postupanja Ministarstva privrede kao drugostepenog organa kada se poništavaju odluke Registratora, pravne posledice koje je neka promena proizvela u pravnom sistemu ne poništavaju, za razliku od principa koji važi po Zakonu o opštem upravnom postupku da se poništavaju sve radnje koje je takav jedan akt proizveo. To je omogućeno zato što se registracija zasniva na načelu javnosti, pouzdanosti, dostupnosti svih podataka i pravne sigurnosti. Neki podaci koji su registrovani pre pet ili šest godina, koji su proizveli određene posledice i kod osnivanja i kod promene članova osnivača, dešava se da se posle nekoliko godina presudama krivičnih ili parničnih sudova poništavaju određeni upisi, odnosno određene radnje koje su proizvele registraciju podatka. Po Zakonu o opštem upravnom postupku se poništavaju takva rešenja jer su nezakonita, što je posledica pravosnažne presude. Nastao bi veliki haos kada bi se poništavale sve posledice: ugovori koji su zaključivani, svi poslovni odnosi koji su stvarani u tom međuvremenu, itd. Zbog toga je bilo nužno da se propiše da se ne poništavaju pravne posledice koje su proizveli ti registrovani podaci. Takođe, bila je propisana odredba da je postupajući registator (postoji više registara u APR) dužan, kada primi prijavu za registraciju nekog podatka, da uporedi sadržinu prijave sa činjenicama iz dokumenata i da li se slažu sa činjenicama koje su registrovane u njegovom Registru. Dešavalo se da postupajući Registrator ne upoređuje podatke koji su registrovani u drugim javno dostupnim registrima sa podacima u APR, i da se zaloga na udelu upiše u Registru zaloge, iako je vlasnik udela već promenjen u Registru vlasnika privrednih subjekata. Da bi se to otklonilo, propisano je da svaki registrator mora da upoređuje činjenice iz dokumentacije i prijave sa svim registrovanim podacima i činjenicama iz svih registara koje se nalaze u APR. U praksi je to primenjivano, ali je bio problem kada dođe tužba pred Upravni sud. Upravni sud gleda strogo formarno šta piše u zakonu, i postojala je opasnost da Upravni sud poništi takvo drugostepeno rešenje kojim Ministarstvo privrede potvrđuje prvostepeno rešenje. Da bi se to predupredilo i da bi se dalo na značaju jačanja pravne sigurnosti i pouzdanosti podataka registara u Agenciji za privredne registre, bilo je nužno izvršiti ovu izmenu.

 Rigoroznije je propisan rok za promenu registracije sa pet dana na pet radnih dana. U najvećem broju slučajeva APR vrši registraciju u roku od 24 sata, ali kada su praznici ili drugi neradni dani, a postoje složeni predmeti gde se to ne može utvrditi, a važeći zakonom je propisano da, ukoliko se nešto ne registruje u datom roku koji je propisan, smatra se da je podatak registrovan. To povlači mogućnost da taj podatak bude nepouzdan, lažan ili nezakonit, što bi stvaralo velike probleme kod upravnog postupka, drugostepenog upravnog spora pred sudom. Bilo je bitno da se to uredi u ovom zakonu. Precizirano je koja lica mogu da podnesu prijavu, izmenjene su odredbe ko može da podnese žalbu. Po važećem Zakonu, žalbu je moglo da podnese samo ono lice koje je podnelo prijavu, a prema izmenama i dopunama Zakona, svako lice koje je ovlašćeno za podnošenje prijave može da podnese i žalbu. Kada je u pitanju osnivanje, daje se mogućnost da nadležni registrator traži od podnosioca prijave da usaglasi svoje podatke, odnosno dopuni svoju prijavu ili da podnese odgovarajuću dokumentaciju. Ukoliko to ne učini ide se na postupak prinudne likvidacije u slučaju poništenja rešenja, a kod promene podataka poništava se poslednji podatak koji je upisan, ukoliko u međuvremenu nije bilo još nekih drugih promena, ali su posledice koje su proizveli ti podaci ostale na snazi kao da poništenja nije bilo.

 Sva rešenja registratora u APR objavljuju na sajtu APR i od tada teče rok za žalbu od 30 dana. Prijave, rešenja, akti, dostavljaju se samo ako stranka želi. Stanke, iako su bile obaveštavane od APR da dođu i preuzmu rešenje, često se nisu odazivale, pogotovo se nisu odazivale kada vide da im je negativno rešenje, nisu plaćale taksu na žalbu itd. Dešavalo se da se posle sedam, osam godina pojavi stranka da se žali da nikad nije dobila drugostepeno rešenje. Zbog takvih situacija je propisana obaveza da se drugostepeno rešenje obavezno dostavlja u roku od osam dana kako bi se otklonile takve situacije koje mogu nastati posle nekoliko godina.

 Povodom izlaganja, nije bilo pitanja ni rasprave.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopunama Zakona o privrednim društvima, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Sednica je zaključena u 9 časova i 23 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Snežana B. Petrović